“મલ્ટિપ્લેક્સ સેટેલાઈટમાં છે, તમારે કઈ ફિલ્મ જોવી છે? ‘દિલવાલે,’ ‘મસ્તાની,’ ‘દીવાની’, ‘દીપિકા’, ‘પ્રિયંકા’, ‘બાજીરાવ’, ‘આમિર ખાન’ અને ‘શાહરૂખ-મન્નત’ ?” કોઈને આવી વાતો કરતા સાંભળીને ચોંકી ન ઊઠતા. આજકાલ બજારમાં આવા શબ્દો અને આવી વાતો બહુ સાંભળવા મળી રહી છે. આ ભાષા એ પોલીસથી બચવા માટે કેફી નશાના સોદાગરોની કોડવર્ડ ભાષા છે. મલ્ટિપ્લેક્સનો મતલબ છે પાર્ટીની જગ્યા અને ફિલ્મ એટલે નશાનું નામ. છેલ્લાં બે વર્ષથી આવી કોડવર્ડ ભાષાનો ઉપયોગ થાય છે. આવી વાતો ઠેરઠેર કાને પડી રહી છે, કેમ કે ર૦૧૭નું નવું વર્ષ દરવાજે ટકોરા મારી રહ્યું છે. ર૦૧૬ને બાય બાય કરવા અને ર૦૧૭ને વેલકમ કરવાની તૈયારીઓ જોરશોરથી ચાલી રહી છે. આવી ઉજવણીઓ સામાન્ય પાર્ટીથી જ નથી થતી પરંતુ મુંબઈ, પૂના, દિલ્હી જેવાં મહાનગરોની જેમ ગુજરાતમાં પણ રેવ પાર્ટી કલ્ચરનાં પગરણ થઈ ચૂક્યાં છે. એટલે જ મોટાપાયે નશીલા પદાર્થો નશાના સોદાગરોએ મગાવી લીધા છે. ગત વર્ષે ડ્રગ્સનું વેચાણ કરવા માટે નશીલા પદાર્થોનાં નામ કેટલાક રાજકીય નેતાઓ અને પક્ષનાં નામ ઉપરથી રખાયાં હતાં, જેની પોલીસને જાણ થઈ જતાં આ વર્ષે મલ્ટિપ્લેક્સ, ફિલ્મ અને બોલિવૂડ કલાકારોનાં નામ રખાયાં છે.